Reykhóladagurinn er á laugardaginn kemur Um næstu helgi verður Reykhóladagurinn haldinn í annað sinn . Dagurinn var í fyrra haldinn hátíðlegur í fyrsta skipti og þá í júlíbyrjun , en nú verður hann haldinn á Jónsmessunni , laugardaginn 24. júní nk . Dagskráin er fjölbreytt og skemmtileg og ástæða til að hvetja unga sem aldna til að kynna sér hana . Í stórum dráttum verður hún þessi : Kl. 13 -14 er skipulögð gönguferð frá Miðjanesi að Heyárfossi og þaðan niður að Skerðingsstöðum . Leiðsögumaður er Halldóra Játvarðardóttir ( Lóa á Miðjanesi ) . Þarna er allt morandi í örnefnum á þessari fallegu leið sem Lóa kann skil á . Mæting er kl. 13:00 að Miðjanesi . Kl. 14:00 hefst síðan dagskrá fyrir framan húsnæði hlunnindasýningarinnar á Reykhólum : 1 ) Fornbátasýning . Sýndir verða gamlir bátar frá Breiðafirði og víðar að . Meðal annars munu Aðalsteinn Valdimarsson á Reykhólum , Hjalti Hafþórsson á Akranesi , Eggert Björnsson á Patreksfirði og Hafliði Aðalsteinsson í Kópavogi mæta með báta á staðinn . 2 ) Kristján Arnarsson frá Stórholti í Saurbæ leikur tónlist fyrir gesti . 3 ) Freyja Ólafsdóttir kokkur í Bjarkalundi mun matreiða skarf og fleira góðgæti fyrir gesti til að smakka . 4 ) Kvenfélagið Katla verður með sölubás á staðnum . Athugið að Grettislaug verður opin og frítt inn á hlunnindasýninguna ! Að dagskrá lokinni mun verða grillað í Hvanngarðabrekku ( Kvenfélagsgarðinum ) . Kveikt verður upp í grillinu kl. 16:30 . Gestir mæta sjálfir með eitthvað gott á grillið ! Um kvöldið verður boðið upp á sætaferðir ( verð kr. 400 , - aðra leiðina ) að Hótel Bjarkalundi en þar verður hlaðborð , brenna og ball ( Jónsmessuhátíð ) . Farið verður frá Reykhólaskóla kl. 19:30 og síðan á hálftíma fresti ef aðsókn er næg . Að lokum munu allir velta sér upp úr dögginni !